R100 per sakkie vir aartappels, maar volumes kan toeneem | Landbou
Rekordlae volumes op die markte is straks iets van die verlede, maar verbruik kan in die somer toeneem en steeds betreklik goeie pryse ondersteun.
Op Dinsdag 28 September het die nasionale gemiddelde prys vir 10 kg aartappels oor alle grade die R100-kerf oorgesteek. Op talle markte het die topgehalte aartappels vir R120 vir 'n 10 kg-sakkie verkoop. Dit volg nadat die nasionale volume op Maandagaand 27 September op slegs 268 000 sakkies gestaan het.
Volgens mnr. David Nel, 'n direkteur en hoof van aartappelverkope by Grow Markagente, kan hy nie onthou dat dit al ooit so laag was nie. "Gewoonlik is die voorraad op 'n gemiddelde dag op die Johannesburgse varsproduktemark meer as 250 000 sakkies.
"Ons gaan nie vir die volgende paar maande sommer weer die prys sien wat ons die afgelope drie tot vier weke gesien het nie. Die goeie aanvraag vir September se maandeinde sal steeds goeie pryse ondersteun, maar ek glo die beskikbare volume aartappels sal teen middel Oktober weer stabiliseer en die pryse sal normaliseer. Verwerkers wat weens die laer volumes 'n tekort ervaar het, het ook hoër volumes aartappels buite kontrak opgekoop. Dit het heelwat bygedra tot die lae volumes op die markte en sal tot die einde van die jaar 'n uitwerking hê."
Pryse laer as in 2020
Volgens mnr. Deon van Zyl, bedryfshoof van Grow Markagente, is daar beduidende druk op die verkope van alle ander kommoditeite op markte.
"Oor die jongste drie maande was die beskikbare volumes effens hoër as verlede jaar, maar die pryse was aansienlik laer vir alle produkte. Op die Johannesburgse varsproduktemark was die volume groente in Julie 10% hoër in 2021 as in 2020, maar die prys was 31% laer. In Augustus was die volume groente weer 10% hoër, maar die prys was 23% laer in 2021 as in 2020. In September, as die abnormale situasie van die aartappelbedryf buite rekening gelaat word, is die volume groente en vrugte vanjaar 9% hoër en die prys 19% laer as verlede jaar.
"Daar is heelwat faktore wat hierop 'n invloed kan hê, maar ek glo covid-19 se uitwerking op die ekonomie speel die grootste rol. Die ongunstige invloed wat die covid-19-pandemie op indiensneming en dus besteebare inkomste het, het nog nie in die eerste vyf maande ná die aankondiging van die inperking so 'n beduidende invloed gehad soos wat dit tans op die ekonomie en die markte het nie."
Volgens mnr. Jaco Oosthuizen, uitvoerende hoof van die RSA Groep, behoort die verandering in die seisoene algemene verbruik en dus aanvraag na vars produkte te laat toeneem.
"In die somer neem verbruik gewoonlik toe. Die spysenierings- en restaurantbedryf begin al hoe meer terugkeer na normaliteit. As die internasionale covid-19-gevaarstatus uitgewis kan word, kan dit plaaslike en internasionale toerisme aanwakker. Dan sal die vraag na vars produkte waarskynlik baie goed toeneem in die somer. Dit is egter duidelik dat die ekonomie oor die algemeen swaar trek."
Ryp en reën verlaag aartappelvoorraad
Want ek is chilled like sunday mornings en nie hier vir onplesier. Wees net rustig en geduldig en wees vol humor